钦定古今图书集成/明伦汇编/官常典/第788卷 > 刘彝
## 钦定古今图书集成/明伦汇编/官常典/第788卷 > 刘彝

按《宋史》本传：“彝字执中，福州人。幼介特，居乡以行义
称。从胡瑗学，瑗称其善治水，凡所立纲纪规式，彝力
居多。第进士，为邵武尉，调高邮簿，移胊山令。治簿书，
恤孤寡，作陂池，教种艺，平赋役，抑奸猾，凡所以惠民
者无不至。邑人纪其事，目曰《治筑》。”熙宁初，为制置三
司条例官属，以言新法非便罢。神宗择水官，以彝悉
东南水利，除都水丞。久雨汴涨，议开长城口。彝请但
启杨桥斗门，水即退。为两浙转运判官、知处州，俗尚
巫鬼，不事医药。彝著《正俗方》以训，斥淫巫三千七百
家，使以医易业，俗遂变。加直史馆、知桂州。禁与交人
互市。交阯陷钦、廉、邕三州，坐贬均州团练副使，安置
随州。又除名为民，编隶涪州，徙襄州。元祐初，复以都
水丞召还，病卒于道，年七十。著《七经中义》百七十卷，
《明善集》三十卷，《居阳集》三十卷。